khistorydata/jeongjo-sjw-relations huggingface dataset:
정조 5년
辛丑七月初二日辰時。上在涵仁亭。都承旨他承旨閫帥守令。同爲入侍時。行都承旨嚴璹。左承旨金尙集。假注書趙衍德。偏修官張顯慶。記事官文采五。以次進伏訖。上曰。曾經侍從陞殿。防禦使亦爲陞殿。凡他守令。竝立階下。可也。璹曰。摠裁官以史局奉安事。將欲稟達。而有難請對。方此來待矣。命書榻敎曰。摠裁官入侍。顯慶承命出。與摠裁官鄭存謙偕入進伏。存謙曰。立秋後。老炎愈酷。聖體。若何。上曰。一樣矣。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。大臣起伏時。承旨隨以起伏。卽是舊例。今此都承旨之隨大臣起伏。可謂得體矣。存謙曰。實錄奉安。當以明日排進。而與動駕相値。何以爲之乎。上曰。若有掣礙之端。則有前例可考之事乎。存謙曰。此是不常有之事。實難的知。而若以還宮後。以爲奉安。則累百卷冊子。照數傳受之際。遽値日暮。有難了當。當令春秋館。更擇日子。以爲擧行乎。上曰。商確後。可以決定矣。實錄卷數。果爲幾卷乎。存謙曰。兩朝實錄。合爲四百三十卷。櫃子爲四十坐矣。上曰。彩輿爲幾部乎。存謙曰。今以二十部待令云矣。上曰。還宮後則奉安之節。有難擧行。俾令春秋館。退定日子。而必以旬前推擇。爲好矣。存謙曰。有傳敎然後。可以擧行矣。上曰。以擧條爲之。可也。存謙曰。兩朝實錄。明日當同爲奉安。而動駕相値。令春秋館。奉安日子。更爲推擇。何如。上曰。依爲之。出擧條存謙曰。臣聞實錄堂郞所傳。則附錄冊子。當奉安於藝文館。而伊後可以奉入大內云。當如是擧行乎。上曰。何以則爲得宜乎。存謙曰。揆以體例。似當如是矣。上曰。依此爲之。上曰。奉安時。前後實錄堂郞。盡爲進參乎。存謙曰。只以時堂郞進參矣。上曰。似然矣。存謙曰。臣今先退。以爲封裹乎。上曰。唯。命存謙先退。上曰。昨日禁府草記判付。何承旨書出乎。知入。顯慶承命出。回奏曰。右副承旨李晉圭書之云矣。上曰。眼昏之中。能爲善書矣。上命守令進前。靑松府使鄭彦暹。富寧府使沈命德。殷栗縣監李鼎運進伏。上曰。爾等今以侍從之人。出典外邑。不待下敎。當盡心爲治矣。第今穡事。未臻大熟。且當中下之代。尤加勉旃。期於善治。可也。宣諭則往聽于政院。命竝退。礪山府使安翼濟進伏。上曰。今番爾能善爲乎。對曰。當盡心奉公矣。命退。上曰。閫帥防禦使。去於何處而不爲入來乎。卽爲知入。賤臣承命出。回奏曰。方待令於闕內云矣。尙集曰。全羅右水使李邦鵬。穩城府使金道煥。入侍命下之後。不卽待令。事體所在。誠極駭然。從重推考。何如。上曰。依爲之。出擧條上曰。全羅水使穩城府使卽爲召入。顯慶承命出。與李邦鵬金道煥偕入進伏。上曰。爾往何處。今始入來乎。對曰。未及聞入侍之命故然矣。上曰。曾經幾邑乎。邦鵬曰。歷長淵鳳山吉州矣。上曰。水使今始得除乎。對曰。曾差黃海水使。未得赴任矣。上曰。緣何而未赴乎。對曰。其時臣兄。方在防禦使之任故。一時竝據閫任。有嫌公體。以爲仍遞矣。上曰。事在何年乎。對曰。曾於丙申十二月見遞矣。上曰。宣諭則聽于政院。命退。金道煥進伏。上曰。爾往何處。今始入來乎。道煥曰。遠在摠府。未及聞知故然矣。上曰。爾今下去。若居中下而徑遞。則必有論勘。悉心善爲。可也。命退。長興府使吳璟進伏。上曰。肅謝出去後。爾能想得爲治之術乎。對曰。當盡心圖報矣。上曰。何以謂盡心圖報乎。對曰。治邑之事。固莫非圖報之事矣。命退。昌原府使趙升鉉進伏。上曰。此邑固是漕倉之所。爾其殫誠。以悉修擧之政。可也。命退。豐川府使金光泰進伏。上曰。爾其下去善爲也。命退。定平府使申光復進伏。上曰。爾亦下去善爲也。尙集曰。定平府使申光復退出之際。有所失措。事甚未安。推考。何如。上曰。勿推。可也。出擧條金堤郡守兪駿柱進伏。上曰。下往善爲也。命退。雲山郡守朴重慶進伏。上曰。下去善爲也。沃川郡守金履基進伏。爾則屢見矣。下往善爲也。命退。古阜郡守沈鍷進伏。上曰。爾於前日。多有治績。必須革弊蘇殘。以副擇差之意。仍命退。金川郡守成雲柱進伏。上曰。下往善爲也。命退。昆陽郡守林永孝進伏。上曰。下往善爲也。命退。陜川郡守沈興永進伏。上曰。下往善爲也。命退。平康縣監朴禮源進伏。上曰。下往善爲也。命退。全義縣監邊得一進伏。上曰。爾是瓜滿之代乎。中考之代乎。對曰。朴玄源下考之代矣。上曰。爾其下去。以雪前官之恥。可也。命退。鎭岑縣監李彦五進伏。上曰。邑樣。何如。尙集曰。至殘且薄矣。上曰。與全義。何如。尙集曰。便是魯衛之間矣。彦陽縣監李彦愼進伏。上曰。爾是鶴城君之子乎。對曰。然矣。上曰。曾經宣傳官乎。對曰。然矣。上曰。邑況素稱殘薄。不足以奉其親矣。第往善爲也。命退。歙谷縣令洪光一進伏。上曰。爾其下往。無如金鳳顯損體。悉心爲治。可也。命退。谷城縣監金載華進伏。上曰。此邑異於他邑。爾其下往。以盡其蘇革之政。可也。命退。泰仁縣監吳泰詹進伏。上曰。爾其下往善爲也。命退。高山縣監洪冕浩進伏。上曰。爾亦下往善爲也。命退。延豐縣監洪昌源進伏。上曰。爾於邑政。能得善治乎。對曰。當殫竭奉公矣。命退。安峽縣監李鎭斗進伏。上曰。此邑。何如。尙集曰。比鎭岑稍勝矣。上曰。此邑每以校生。作一弊端云。然否。尙集曰。昔有今無矣。命退。求禮縣監李海柱進伏。上曰。前官。以貶下遞歸乎。對曰。然矣。上曰。無如前官。必善治。可也。命退。鎭安縣監朴海壽進伏。上曰。爾差點下之代。必悉心圖治。以洗前官之恥。可也。命退。砥平縣監金思善進伏。上曰。爾與金思穆爲幾寸乎。對曰。十寸親矣。上曰。非慶恩之孫乎。璹曰。此是故府使金泰衍之孫矣。上曰。下去善爲也。命退。仍命璹。竝讀宣諭別諭訖。上曰。今年穡事。已臻告歉。惟爾守令。體于軫恤之意。糴政無或犯分。刑具亦勿違式。以遵朝家至意。可也。秋間。當有廉探之擧。如有一事之犯科。則斷不饒貸。今此申飭之意。爾等必無忽另念也。今此諸守令姓名。當附諸壁上。以觀其治績之勤慢。承旨以此意布諭。可也。璹承命。分付。上曰。明日擧駕。以寅正三刻定入。開門。待東明爲之。聚軍。以平明來會事。分付。仍命退。諸臣以次退出。
정조 5년
辛丑七月初二日午時。上御涵仁亭。同副承旨直閣同爲入侍時。同副承旨鄭志儉。直閣徐鼎修。假注書趙衍德。編修官張顯慶。記事官文采五。以次進伏訖。上曰。今日之雨。頗喜矣。志儉曰。然矣。上曰。湖南亦得此雨乎。志儉曰。臣聞南來之言。則旱災不甚大段云矣。上曰。李集斗之不請右位。遽然出直。雖是無情之事。殆近徑出。政院何不請罪乎。志儉曰。事涉怪訝。本院當有請推之擧矣。上曰。史官徑出之法。古則必請罷職之典。而先王朝。只施推考之法。雖在親忌。只以一日給由者。重其體也。志儉曰。然矣。上曰。明日擧動。文兼。以侍衛來參事。分付。上曰。今夏貶題。京畿無一人居下。極從寬例矣。志儉曰。然矣。上曰。靑松府使李世奭。姑未及上來乎。志儉曰。然矣。上曰。世奭之爲人。極甚柔善。予庸嘉尙矣。上曰。一經講法。世宗朝始爲創設。而中間廢而不行矣。至宣廟朝。以設圓點之科。復行講法。而三經則除註釋自願。四書則從其中面講矣。此亦中間廢而不行。至肅廟朝壬戌。故相臣南九萬。仍請復行矣。昨日試講之法。不至爲弊耶。志儉曰。有益無弊矣。上曰。欲復先王朝丙申前講規。未知如何。志儉曰。聖敎。誠好矣。上曰。直閣亦言便否。增別庭試節製。依前試取。圓點科別設以取。則才學文華。可合翰注之任。是豈不大可爲妙哉。鼎修曰。如是講取。則必得人才矣。上曰。吏判入來乎。志儉曰。給由三日。例不出牌故。姑未出牌矣。命書吏批啓曰。史判牌招。同參政事。上曰。先王朝圓點科。初無不實之才。今若復設此試。以專一經。則必有大益。今玆卿相子弟。其或無厭避之端乎。志儉曰。如是試取。則可得實才。而在儒生。必有資益之工矣。上曰。先製後講則或有難焉。領相曾已見屈矣。志儉曰。然矣。上曰。宗臣年至十五。則月講宗學廳。而今無此規。幾至數十年。復設月講。則在宗班。亦當有實效矣。志儉曰。然矣。今以瀛錄。以文取人。則似好矣。上曰。此是自下擧行之事。非自上可以進退者矣。志儉曰。故相南九萬。曾以文藝見錄。世宗朝丘宗直。亦以文顯擢矣。上曰。丘宗直之在香室也。好讀春秋故。至於登聞。以致顯擢矣。志儉曰。然矣。上曰。坐直誰也。志儉曰。左承旨右承旨伴直矣。命書傳敎曰。班次相妨。直閣徐鼎修。本職許遞。命退。諸臣以次退出。
정조 5년
行都承旨嚴璹藥院進。左承旨李在學坐直。右承旨金尙集坐。左副承旨趙時偉坐。右副承旨李晉圭坐直。同副承旨鄭志儉坐。注書二員未差。假注書趙衍德藥院直李敬行仕直。事變假注書姜彙鈺仕。
정조 5년
傳于趙時偉曰。初嚴前一刻已入。而軍兵調發標信。尙不啓請。軍士房承旨。從重推考。
정조 5년
有政。吏批。判書李衍祥進。參判金夏材病。參議未差。右承旨金尙集進。以李在學爲承旨。金東淵爲獻納。李宗燮爲校理。徐有防爲兵曹參議。洪秉聖爲司僕正。
정조 5년
兵批。判書李性源進。參判鄭一祥病。參議徐有防病。參知兪恒柱入直進。右副承旨李進圭進。以鄭昌聖爲副摠管。柳文植爲兼司僕將。曺命楫朴河潤爲兼五衛將。李翼純爲忠壯衛將。崔範星爲都摠經歷。李昌會李枝蕃爲武兼。徐潤載爲分都摠都事。副司直徐有防申應顯李世奭。管城將單李明運。
정조 5년
吏曹口傳政事。以李性源爲司僕提調。
정조 5년
大駕。詣景慕宮入齋室後。奎章閣政院玉堂藥房口傳問安。答曰。知道。
정조 5년
傳于李在學曰。坐直承旨與兵曹判書入侍。
정조 5년
領敦寧李溵箚曰。伏以。禮展廟宮。聖孝冞光。當暑勞動。還宮萬安。下情忭祝。曷其有旣。念臣。自來脚病。已成癃痼。且經潦暑。胃氣虛損。敗症疊出。眞元漸鑠。食飮則終日全却。寢寐則短夜猶失。昏憒不省。殆無陽界意思。形神幻脫。見者危之。委貼床笫。起身無望。雖欲擔舁先詣。如前之爲。而其勢末由。竟至闕禮。伏枕戰恐。益無所容。玆敢短箚自列。恭俟譴何。伏乞聖明。亟命勘臣之罪。以爲具僚之警。不勝幸甚云云。答曰。省箚具悉卿懇。愼節殊切悶慮。闕禮安庸辭巽。卿須安心勿辭。益加善攝。仍傳曰。此批答。遣史官。傳諭于領敦寧。
정조 5년
辛丑七月初三日卯時。上詣宗廟。景慕宮展拜入侍時。都承旨嚴璹。左承旨李在學。右承旨金尙集。左副承旨趙時偉。右副承旨李晉圭。同副承旨鄭志儉。假注書趙衍德李敬行。編修官張顯慶。記事官李集斗。以次隨駕。上具翼善冠袞龍袍。乘輿出賓陽門。時偉曰。新除承旨。姑未肅謝。何以爲之乎。命書下敎曰。新除授承旨。先隨駕。後謝恩。上出明政門。下敎曰。司僕近因提調之未差。事多稽滯之端。以衛內陪從人。卽爲擬望以入事。分付。賤臣承命出傳。上詣弘化門外。通禮跪請降輿乘輦。上降輿乘輦。至梨峴洞口。上曰。禁軍所騎之馬。擧皆疲劣。步不成樣。豈有如許紀律。該禁軍盡爲拔箭以來。禁軍別將。與禁軍將。若有平日申飭。則寧有如是。亦爲拔箭以來。宣傳官承命拔箭以奏姓名。上曰。該禁軍。竝令結縛。以待還宮後。兵判嚴問委折。禁軍別將與禁軍將則卽當嚴處。以此分付。上詣宗廟門外。通禮跪請降輦乘輿。上乘輿。詣降輿所。通禮跪請降輿。賤臣捧司僕提調望以入。以李性源落點。時偉曰。假注書趙衍德傳命之際。有所做錯。不可無警。推考。何如。上曰。依爲之。出擧條上降輿入齋室。諸臣口傳問安訖。遣右副承旨問安。慈殿慈宮。少頃。上具遠游冠絳紗袍。入神門。就板位。引儀跪請四拜禮。上行四拜禮。百官亦行四拜禮訖。仍詣殿內。以次奉審訖。命本署提調戶禮曹判書入侍。賤臣承命出。與李徽之鄭尙淳鄭民始進伏。上還詣第九室神榻前。奉審己亥加上諡號宣文章武神聖顯仁明義正德大王玉冊一部。又奉審辛丑加上尊號仁宣王后玉冊一部。紫紳二索。命改備。又奉審辛丑上諡敬烈明獻仁宣王后玉冊一部。又奉審庚申追上諡號玉冊一部。又奉審甲寅上諡敬烈明獻仁宣王后諡冊一部。金寶一。又奉審庚申上諡號寶一。又奉審辛卯仁宣王后上王妃之寶一。金寶朱盝。命改備。袱及鹿皮纓子鑰開金。命改備。又奉審辛丑上尊號仁宣王后寶一訖。上曰。去月雨漏時。何板子。落土乎。守僕對曰。神室上第三板子。以爲落土。而仍卽改板矣。上趨出殿門。仍詣祭器庫。躬審訖。詣殿後。奉審周覽訖。行到北神門。上曰。神門半開無守者是何故也。守僕對曰。或有因此門。奉審永寧殿故。以爲暫開矣。上曰。在外百官。先爲成班事。分付。賤臣承命出傳。志儉曰。行步席。初未優數待令。廟庭前後躬審之際。未及排設。事極駭然。當該排設房司鑰。從重推考。何如。上曰。依爲之。出擧條上出神門外。仍詣永寧殿。就板位。引儀跪請四拜禮。上行四拜禮。百官亦行四拜禮訖。上趨詣殿內奉審訖。上詣端廟神榻前。奉審戊寅端良齊敬定順王后寶一冊一訖。仍命還安。上曰。王后寶冊。奉安於西邊乎。守僕對曰。冊東寶西矣。奉審訖。上趨出殿門。仍詣祭器庫躬審。上曰。庫內塵滓堆積。有欠精潔。今玆廟司。有所掌色乎。廟司對曰。輪回掌庫矣。上曰。守僕亦爲輪回掌庫乎。守僕對曰。然矣。上仍出神門外。志儉曰。祭器庫內。不能掃除。有欠精潔。廟司則從重推考。守僕輩。則令攸司。從重科治。何如。上曰。今番姑爲安徐。後復若此。當有重勘。以此分付。出擧條上還詣齋室。諸臣口傳問安訖。上具翼善冠袞龍袍。出齋室。通禮跪請乘輿。上乘輿下敎曰。宣傳官邊慶遇。見今老殘。姑爲改遞。更差他宣傳。可也。駕詣廟大門。上曰。守僕輩。固當受講。而日熱如此故。今姑停止。後當受講。爾等着實留意。至於祭器祭物。若不致意精潔。則非但爾之有罪。廟司亦勘重科。雖大臣攝行時。必着意擧行也。時偉承命。分付。上曰。新差守僕。曾以子枝爲之乎。守僕對曰。以白徒爲之矣。上出廟門外。通禮跪請降輿乘輦。上乘輦。仍詣景慕宮。至降輦所。上曰。路上左右植柳。果是近來所種之柳乎。時偉曰。然矣。上曰。間多疎行。且有枯株。更栽以補則。似好矣。時偉曰。如是則好矣。命漢城判尹入侍。賤臣承命出。召金熤進前。上曰。左右所植之柳。行疎且枯。還宮後。卿其着實董飭。多植柳株。俾無疎缺。可也。熤承命退出。通禮跪請降輦乘輿。上乘輿入齋室。諸臣口傳問安訖。上曰。古相臣徐志修。曾以文兼。亦有傳命之事。今玆兩文兼。亦以承傳宣傳官。駕前擧行事。分付。時偉承命。分付。上具遠遊冠絳紗袍。就板位。引儀跪請再拜禮。上行再拜禮。百官亦行再拜禮訖。上趨入宮內奉審訖。上還詣齋室。諸臣口傳問安訖。上具翼善冠袞龍袍。出齋室。通禮跪請乘輿。上乘輿出宮門外。通禮跪請降輿乘輦。上乘輦進發。張鼓吹。至石橋。上曰。有一小童擊錚於衛外。有何所冤之事乎。知入。賤臣承命出。回奏曰。三陟金成澤子太守。以父殺獄事。擊錚云矣。大駕詣弘化門洞口。下敎曰。宣傳官出標信。往于各營門。卽爲解嚴。仍爲勞問。宣傳官各持標信解嚴後還納。又命宣傳官曰。挾輦軍則大駕入弘化門後。出標信解嚴。槍劍軍則大駕入明政門後。解嚴事。分付。宣傳官承命出。上詣明政殿。時偉曰。全羅右水使奪符拿來時。有宣傳官勿爲下直之敎矣。聞禁府都事。今已下去云。宣傳官。何以爲之乎。上曰。卽令下直。可也。時偉曰。拔箭禁軍。今方捉致云。何以爲之乎。上曰。當下敎矣。命兵判入侍。賤臣承命出。召李性源進前。上曰。禁軍所騎之馬。皆是㺚馬乎。性源曰。亦有鄕馬矣。上曰。禁軍之參用土産馬。或有近例。而今此所騎馬。擧皆玄黃。全不成樣。是豈紀律乎。別將若有平日申飭。則不必如是矣。固當嚴處。而今非用棍之時。姑施寬典。不爲科治。卿卽出去。逐名盤究。其所委折。自政院草記入稟。而姑勿汰去。以待用棍時。竝爲嚴治事。分付。性源曰。結縛則。何以爲之乎。上曰。盤問時解縛。可也。命性源先退。上入內。諸臣口傳問安訖。以次退出。
정조 5년
辛丑七月初三日申時。上御涵仁亭。兵曹判書入侍時。兵曹判書李性源。左承旨李在學。編修官張顯慶。記事官李集斗。以次進伏訖。在學曰。詣閤之後。座目單子。未卽書入。以致入侍之遲滯。事體未安。不可無警。當該注書。推考。何如。上曰。依爲之。出擧條上曰。拔箭禁軍。卿其盤問乎。性源曰。卽往東營。俱爲盤覈。則仍騎納馬者四人。其餘十四人。或借馬換馬。以爲赴陣矣。上曰。軍馬何等重大。而如是換賣者。不成說矣。性源曰。渠輩所供。或稱病蹇。或稱養喂出他者。皆是窘鈍之說。而極甚痛駭矣。上曰。初番納馬。每致換賣故。至有此弊。今玆所騎。皆是款段。而究其所由。則專在於載柴馱穢之故也。別將如有申明察飭。則寧有此弊。性源曰。番將嚴加推問。則稱以非渠照檢之責。而別將可以當之云矣。上曰。此是別將不能看飭之過。合施論罪。至於十八禁軍。待用棍。以爲嚴處。可也。性源曰。論其罪犯。宜施汰去之律。而一汰之後。猝難充代矣。上曰。所犯者皆是一內乎。性源曰。或有一內二內。而今此見窠。爲三十餘矣。上曰。一內禁軍。或有厭避而然乎。性源曰。姑無代充之人故然矣。上曰。此後擧動禁軍所騎之馬。如有病頉則來現別將。從實懸頉後。以實換騎事。作爲定式。性源曰。一二內禁衛。事誠駭然矣。拔箭十八人。借騎換騎者。至於十四人之多。自騎其馬者。不過四人。而亦不免玄黃。論以師律。誠極寒心。一一摘奸後。改立事。纔以申飭。而此後則一經納馬。或因馬病。不獲已有換騎之事。則先以病馬。來現別將。別將親審病馬後。始許換騎。則似可無初不立馬而臨時借馬之弊。以此定式。分付。何如。上曰。依爲之。出擧條上曰。一內中。有誰可用人乎。性源曰。李宜和。爲人稍出其類。而服色弓箭。擧皆破傷。全不成樣。所見極可怪矣。上曰。渠是侍衛之軍。而反不如親騎衛之治裝乎。其責專在於別將。別將各別申飭。兵判亦爲察飭。如是下敎之後。復蹈前習。別將當施重律。該禁軍亦爲棍治。以此分付。上曰。一內窠。如無充代之人。則從近取才。可也。性源俄以取才事。已有出令矣。上曰。祿試射。何間當設行乎。性源曰。方入頉稟而未下故。姑未擧行矣。上曰。從近出令。以設試射。而其馬品。亦爲看飭。無至於此弊。可也。命退。諸臣以次退出。
정조 5년
行都承旨嚴璹藥院直。左承旨李在學坐。右承旨金尙集坐。左副承旨趙時偉病。右副承旨李晉圭坐直。同副承旨鄭志儉坐直。注書二員未差。假注書趙衍德仕李敬行仕直。事變假注書姜彙鈺仕。
정조 5년
傳于李晉圭曰。右副承旨同副承旨入侍。
정조 5년
鄭志儉。以奎章閣言啓曰。直閣徐鼎修有身病。勢難入直。以檢書官。代直之意。敢啓。傳曰。知道。
정조 5년
以備忘記。傳于李晉圭曰。再昨日李集斗事。終涉猥濫。新進之不畏法如此。稍進一步。則當作何等擧措。大凡失着雖大。出自無情者有之。雖小。近於有意者有之。予於廷臣此等處切惡之。李集斗削去仕版。仍捧拿處傳旨。
정조 5년
金尙集。以都摠府言啓曰。副摠管李憲默。以同知義禁府事。本府坐。今日晝仕出去之意。敢啓。傳曰。知道。
정조 5년
李晉圭。以司僕寺官員。以一二提調意啓曰。因濟州前牧使金蓍耇狀啓。有馬簿之愆期不修納。此乃紀綱所在。前亦有此等前例與否。令該寺。考例草記之命矣。溯考前例。則昨年馬籍。或於今年七月貢馬上來時。因便修納。又或有拖至八九月之例。而今此狀內所論。則與年例修納之馬籍有異。代徵馬盡爲責立後。禾毛色。成冊修正上送。乃是前例。而前前牧使及前牧使。皆以追後修送之意。煩達於啓聞中。欲爲遷就彌縫之計者。事未前聞。有關後弊。其間委折及責立與否。更令新牧使。詳査馳啓。以爲憑考稟處之地。何如。傳曰。允。
정조 5년
又以司僕寺官員。以一二提調意啓曰。濟州出來先運歲貢馬二百匹內。二匹舡中故失。四匹到衿川病留。實納馬一百九十四匹。禾毛色。別單書入之意。敢啓。傳曰。知道。
정조 5년
金尙集。以訓鍊都監言啓曰。都監分授都城敦義門北邊體城四間頹圮。一處先爲畢築。女墻仍爲始役。把守軍兵。依例撤罷之意。敢啓。傳曰。知道。
정조 5년
鄭志儉。以刑曹言啓曰。昨日動駕時。衛外擊錚人等。依近例。除刑推捧供以入之意。敢啓。傳曰。知道。
정조 5년
又以刑曹言啓曰。昨日動駕時。黃海道平山金郊驛吏張夢得等。擊錚於衛外故。取考其原情。則以爲。本驛吏卒等。一年役價。只受數結。復代錢十餘兩。萬無出役之勢。以什五長利。犯用公債。合爲萬餘兩之多。年年殖利。辦納無路矣。新察訪到任後。思欲捄弊。以無邊錢一萬兩。限四五年許貸之意。論報巡營。巡營亦有商量處之之題。而萬金公貨。亦非營門容易許貸者故。有此呼籲云矣。誠如渠言。雖爲驛弊。消詳變通。自有該道道臣。而旣非四件之事。則以此猥越之事。敢爲登聞者。極爲痛駭。該驛察訪。亦難免矇然不飭之失。當該察訪。從重推考。此原情勿施。狀頭張夢得。自臣曹。考律嚴勘。何如。傳曰。允。本律收贖放送。
정조 5년
金尙集。以義禁府言啓曰。舒川浦前萬戶韓愼裕拿囚之意。敢啓。傳曰。知道。
정조 5년
禁府照目。校理尹長烈矣。矣身魯莾謭劣。百不猶人。而至於玉署新命。實非矣身夢想之到。假令矣身。文學知識。有足備員是白良置。猶不敢居然承當是白去等。況旀。矣身科是明經。全事口讀。臨文而不能窺管。應製而不能畫葫者。非獨矣身所自知。抑亦通朝所共知。兩日之四次違召。極知其萬萬惶懍。傳旨內辭緣。泛稱遲晩。以此照律罪。笞五十收贖。解見任。別敘私罪。奉敎。所執無已太過。明經科。豈必盡是不文。付過還職。放送。何如。判付啓。仍令政院。牌招察任爲良如敎。
정조 5년
又啓目。舒川浦前萬戶韓愼裕原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 5년
又啓目。向前李遠培亦敗舡稅穀之鉤拯。何等時急。而身爲守土之官。乃以彼此疆界。互相推諉。以致多日稽滯。全無共濟之意。究厥罪狀。萬萬可駭。以此照律。何如。判付啓。旣經勘罷除良。始諉終瞞。在舒川倅之木强。付過放送爲良如敎。
정조 5년
刑曹啓目。向前金泰守。依先朝受敎放送爲白在果。所供如此。上裁。何如。判付啓。議處爲良如敎。
정조 5년
又啓目。向前李昌爀。依先朝受敎。爲先放送爲白在果。所供如此。上裁。何如。判付啓。議處爲良如敎。
정조 5년
禁府啓目粘。向前李漢五段。身爲守令。不能嚴束罪人。致有逃躱之患。而不卽跟捕。林鵬翰李漸運等段。雖曰。到任於罪人旣逃之後。無意跟捕。置之忘域者。揆以法紀。俱涉可駭。以此照律。何如。判付啓。依允。
정조 5년
又啓目粘。向前金夏璉亦。肅單之忘未入呈。雖由於下吏慢忽之致。混同入肅。終未免矇然之歸。以此照律。何如。判付啓。依允。
정조 5년
又啓目粘。向前柳孝源亦。沿海護舡。法意至嚴。則初站任掌。雖爲差員捉去。不卽差代。使兩邑稅舡。無護送之人者。揆以法紀。極爲可駭。嶺南空舡。旣已致敗於本府掌內。而一望之後。始爲移文。尤萬萬稽忽。以此照律。何如。判付啓。依允。
정조 5년
又啓目粘。向前徐繼修亦。身爲營校。咫尺前席。不識奏對之體。事極可駭。以此照律。何如。判付啓。依允。
정조 5년
又啓目粘。向前洪周萬亦。國穀事體。何等嚴重。而身爲守令。舡漢之幻弄。官隷之徵斂。俱不能覺察者。事涉矇然。畢竟穀數之濫載。假監之騎舡。揆以法紀。尤萬萬可駭。以此照律。何如。判付啓。依允。
정조 5년
禁府照目。海南前縣監金敘九矣。裝載之晩時。穀數之濫載。揆以法例。已極可駭。從重論杖八十收贖。告身盡行追奪。徒二年定配段。以母年七十。無兄弟獨子收贖。私罪奉敎。依允。
정조 5년
又啓目。向前趙振成亦。身爲邊將。莫重稅舡。致敗於本津掌內。其不善護送之狀。誠極可駭。今不可更照已勘之律。上裁。何如。判付啓。分揀放送爲良如敎。
정조 5년
判義禁蔡濟恭疏曰。伏以。臣之情勢。豈可復玷金吾。而義分是懼。黽勉冒膺。臺抨可見公議而莫之恤焉。新除殆若自代而莫之嫌焉。甚矣。臣之忘廉喪恥也。近因府坐稀闊。囹圄充滿。莫非臣不能仰體恤囚之聖意而然也。滿心慙悚。靡所自惜。而其中臨陂前縣令李遠培。卽臣友壻。公體私義。臣不可冒當議處。臣之必遞。當不待臣言之畢矣。玆敢短章自列。伏乞聖慈。亟遞臣職。以重公格。以安私分焉云云。答曰。省疏具悉。疏辭。令次堂擧行。此外時囚。亦多滯獄。卿其勿辭。卽爲開坐議讞。
정조 5년
辛丑七月初四日申時。上御涵仁亭。右副承旨同副承旨入侍時。右副承旨李晉圭。同副承旨鄭志儉。假注書李敬行。記事官文采五鄭東浚。以次進伏訖。上曰。近來公事連疊矣。晉圭曰。然矣。上曰。右副眼昏。想必難矣。何以爲之乎。晉圭曰。以眼鏡視之則稍勝矣。命東浚先退。命志儉書傳敎曰。發遣吏郞。秋享大祭諸執事淸齋與否。摘奸以來。上曰。注書能讀各道狀啓乎。賤臣敬行曰。臣雖未善讀。謹奉下敎讀奏矣。命志儉讀奏。又命賤臣敬行讀奏。上曰。金載瓚明日製進乎。志儉曰。已出題送之矣。趙興鎭則依前受由。不使製進乎。上曰。其親病何如云耶。志儉曰。尙今未差云矣。上曰。然則置之。可也。志儉曰。李魯春則以陵官入直故。俄已送人。使之明日內製進矣。上曰。試官再明日。可以牌招乎。志儉曰。自前雖不牌招。自當入來矣。命志儉書傳敎曰。近年以來。罕設科擧。以故春秋到記。必分製講。各取一人。又於收到記之時。不收已食堂之擧案。先以將收之意知委者。非不知差違古例。而蓋從闊狹之義也。諸生不體此意。常時居泮。不但絶罕。竝與春秋到記之月。而食堂之數。多不過數十人。到今弛張之擧。反爲僥倖之歸。予所以爲諸生嘅嘅者也。今後有難膠守近例。以此意。令大司成布諭諸生。俾爲勤勵。月講旬題。果皆如期設行乎。圓點儒生已準式者。亦幾人乎。竝令大司成。具由草記。命退。諸臣以次退出。
정조 5년
行都承旨嚴璹藥院進。左承旨李在學坐直。右承旨金尙集式暇。左副承旨趙時偉病。右副承旨李晉圭坐直。同副承旨鄭志儉坐。注書二員未差。假注書趙衍德藥院直李敬行仕直。事變假注書姜彙鈺仕。
정조 5년
傳于鄭志儉曰。禮房承旨。馳詣宗廟永寧殿。奉審摘奸以來。
정조 5년
鄭志儉啓曰。今日。乃是處暑。視事當爲。取稟。而老炎猶甚。新涼未生。姑觀日候。更稟之意。敢啓。傳曰。知道。
정조 5년
鄭志儉。以奎章閣言啓曰。抄啓文臣應製人員中。校理李宗燮在外。前正郞李東稷方在削職中。副司果金載瓚。權知承文院副正字趙興鎭。受由。俱不得製進。單子中。懸頉以入之意。敢啓。傳曰。知道。抄啓文臣之月再講製。將欲責成也。其中。雖有不嫺程式文字者。磨礲差久。久當純熟。而若其素抱疾病。或纏職務之人。不但强策末由。又是作撤可悶。與其虛縻無實。曷若簡掄之爲愈。前正言吳泰賢。權知副正字趙興鎭。抄啓別單中減下。自本閣。付標啓下。
정조 5년
嚴璹啓曰。今番吏批都政中。五望單子。不踏啓字。而判付之時。始乃覺得。臣以該房。未卽提稟。惶恐待罪。而其時混下之中官。不察之銓堂。竝推考警責。何如。傳曰。允。卿則勿待罪。
정조 5년
以備忘記。傳于鄭志儉曰。觀此嶺伯狀聞。本道旱災。又如湖南。連行祈雨云。言念民事。誠極切悶。近果得雨否。此後雨澤及農形。陸續登聞。以副宵旰之憂事。回諭。此狀本中。有礙眼處。昔在先朝一筵臣。有惡風之語。尙加譴飭。可以仰敬天之聖意也。本道狀啓。方以亢旱憂悶措辭。而繼以狂風晝夜大吹等語爲說。設有列邑似此之報。豈可襲用乎。予則以爲。話頭。亦不當若是。此狀啓還下送。更爲修正上送。道臣推考。
정조 5년
以校理尹長烈牌不進罷職傳旨。傳于李晉圭曰。只推。更爲牌招。
정조 5년
李晉圭。以成均館官員。以大司成意啓曰。近年以來。罕設科擧。以故春秋到記。必分製講。各取一人。又於收到記之時。不收已食堂之擧案。先以將收之意知委者。非不知差違古例。而蓋從闊狹之意也。諸生不體此意。常時居泮。不但絶罕。竝與春秋到記之月而食堂之數。多不過數十人。到今弛張之擧。反爲僥倖之歸。予所以爲諸生嘅嘅者也。今後有難膠守近例。以此意。令大司成。布諭諸生。俾各勤勵。月講旬題。果皆如期設行乎。圓點儒生已準式者。亦幾人乎。竝令大司成。具由草記事。命下矣。臣伏奉聖敎。馳詣泮宮。招致諸生。以聖敎內辭意。一一布諭。而月講則自前前月下詢。至今月上旬。連五次設行。旬題則連四次出題。而今朔上旬。姑未及設行。圓點儒生已準式者。合爲二百三十四人之意。敢啓。傳曰。知道。爾其着意。月講旬製。準式設行。無或間輟也。明日。依向者例。召見居齋儒生。試講試製。爾其率來。待候於集春門外。試官亦依近例。令政院。館堂閣臣中擬入。
정조 5년
鄭志儉。以義禁府言啓曰。別兼春秋李集斗拿囚之意。敢啓。傳曰。知道。
정조 5년
傳于鄭志儉曰。時囚滯囚。可悶。李集斗外。無論已議處未議處。皆令今日內。照律區別。功議減等後放送。適値齋日。以草記擧行事。分付。其中金應斗。下送本道監營。歛民錢貨徵給後。照律嚴懲事。分付。
정조 5년
李晉圭。以義禁府言啓曰。滯囚可悶。無論已議處未議處。皆令今日內。照律區別。功議減等後放送。適値齋日。以草記擧行。金應斗下送本道監營。斂民錢貨徵給後。照律嚴懲事。命下矣。時囚罪人洪周萬段。國穀事體。何等嚴重。而身爲守令。船漢之幻弄。官隷之徵斂。俱不能覺察者。事涉矇然。畢竟穀數之濫載。假監之騎船。揆以法紀。尤萬萬可駭。罪取考律文。則大明律不應爲條。有曰。凡不應得爲而爲之。事理重者杖八十。違令條。有曰。凡違令者笞五十。名例。有曰。二罪以上俱發。以重者論。大典推斷條。有曰。犯私罪杖八十。奪告身三等。犯枉法受贓外。笞杖竝收贖云矣。洪周萬從重論。杖八十。收贖奪告身三等放。李漢五段。身爲守令。不能嚴束罪人。致有逃躱之患。而不卽跟捕。林鵬翰李漸運等段。雖曰。到任於罪人旣逃之後。無意跟捕。置之忘域者。揆以法紀。俱涉可駭。罪取考律文。則大明律徒流人逃條。有曰。主守不覺失囚者一名。杖六十。大典推斷條。有曰。犯私罪。杖六十。奪告身一等。犯枉法受贓外。笞杖竝收贖云矣。李漢五林鵬翰李漸運等。各杖六十收贖。奪告身一等。而李漢五六代祖舜臣。宣武功臣。林鵬翰祖遇澤。揚武原從功臣。李漸運十一代祖從生。敵愾功臣云。竝功減一等。各笞五十收贖。解見任。別敘放。徐繼修段。身爲營校。咫尺前席。不識奏對之體。事極可駭。金夏璉段。肅單之忘未入呈。雖由於下吏慢忽之致。混同入肅。終未免矇然之歸。罪取考侓文。則大明律不應爲條。有曰。凡不應得爲而爲之者笞四十。名例。有曰。犯私罪。笞四十。付過還職。大典推斷條。有曰。犯枉法受贓外。笞杖竝收贖云矣。徐繼修金夏璉等。各笞四十收贖。付過還職放。柳孝源段。沿海護船。法意至嚴。則初站任掌。雖爲差員捉去。不卽差代。使兩邑稅船。無護送之人者。揆以法紀。極爲可駭。嶺南空船。旣已致敗於本府掌內。而一望之後。始爲移文。尤萬萬稽忽。韓愼裕段。稅船護送。法意甚嚴。則初不指路護送。只索過去標文者。誠極駭然。雖已罷黜。亦不可不拿問處之。罪取考律文。則大明律不應爲條。有曰。凡不應得爲而爲之。事理重者杖八十。大典推斷條。有曰。犯私罪杖八十。奪告身三等。犯枉法受贓外。笞杖竝收贖云矣。柳孝源韓愼裕等。各杖八十收贖。奪告身三等。而柳孝源七代祖珩。宣武原從功臣云。功減一等。杖七十收贖。奪告身二等。竝放送。金應斗段。出付洪忠道界首主人。使之押送于監營。斂民錢貨。一一徵給後。照律嚴懲事。分付道臣。何如。傳曰。允。
정조 5년
辛丑七月初五日巳時。上御涵仁亭。同副承旨入侍時。同副承旨鄭志儉。假注書李敬行。記事官文采五徐龍輔。以次進伏訖。上曰。明日試官望。依前例差出。可也。上曰。上注書入來耶。賤臣敬行曰。姑未入來矣。上曰。注書出去。前一直提學入侍事。分付。賤臣敬行。承命趨出。與鄭民始進伏。命志儉書傳敎曰。月前兩先正書院致祭時。此先正書院。豈不竝設。而予自幼。篤慕文成之學。曠世之感。誠不淺淺。古所謂朝暮遇者。卽實際語也。伊時。適因手編先正文字。擬待訖工。仍命賜祭矣。今則冊子旣成。先正文成公紫雲書院。遣承旨致祭。祭文。業有親撰以置者。該房就謄。內閣精寫傳祝。上曰。李集斗事。誠極駭然。以鄕人而然耶。此何擧措。民始曰。此是未成之人矣。上曰。於李時秀事。猶可恕矣。至於李集斗。決爲難恕。囚禁三月前。斷不可放矣。民始曰。於渠亦爲玉成矣。上曰。擧動時見之。則禁軍馬之疲劣。反不如鄕馬。極爲駭然。若申飭則豈可如是乎。民始曰。禁軍乃是侍衛。當各別惕慮擧行。而全爲姑息之計故。其馬之疲劣。果不成樣矣。上曰。宣惠廳判付。近來。何如。民始曰。一者嚴飭然後。惠廳可以支撐矣。上曰。破船至於十餘隻。民弊則甚矣。民始曰。拯米分波於民。當秋雖捧上。而民弊滋甚矣。上曰。此不但京費之難。於民弊特甚矣。民始曰。百姓則艱辛上納。而沙格。中間偸食故破之數。至於一萬五千餘石。而畢竟更收於民。豈非民弊之甚者乎。上曰。守令則何以知破舡之所由哉。民始曰。然矣。關子已布於各道。可以懲戢。而必一二人嚴治然後。可以懲來頭之弊矣。上曰。尹長烈之牌不進。何也。志儉曰。至於再牌不進。未知其故矣。上曰。近來領相之神色。何其瘦敗也。民始曰。以宿症呻吟而然矣。上曰。訓將之病。近來何如云耶。民始曰。以本病。終日昏昏云矣。上曰。將相皆病。是可悶矣。上曰。注書出去。上注書入來事。催促。待其入來。與之偕入。賤臣敬行。承命趨出。未及回奏。諸臣退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨李晉圭坐直。同副承旨鄭志儉坐。注書二員未差。假注書趙衍德仕李敬行仕直。事變假注書姜彙鈺仕。
정조 5년
傳于李晉圭曰。左副承旨與京畿監司入侍。
정조 5년
傳于李在學曰。左副承旨許遞。前望單子入之。
정조 5년
傳于李晉圭曰。兵曹參議前望單子入之。
정조 5년
兵曹參議前望單子入之。金尙集落點。
정조 5년
傳于李晉圭曰。承旨前望單子入之。
정조 5년
傳于鄭志儉曰。實錄堂上郞廳員役工匠等。竝依例書啓。
정조 5년
鄭志儉。以實錄廳郞廳。以摠裁官意啓曰。實錄旣已完畢。儀軌不可不及時修正。都廳堂上工曹判書李命植。都廳郞廳軍資監正黃昇源。司諫院司諫洪明浩。使之依例仍爲修正。而應行事目磨鍊。別單書入之意。敢啓。傳曰。知道。
정조 5년
又以實錄廳郞廳。以摠裁官意啓曰。實錄奉安後。摠裁官以下。出往彰義門外遮日巖。當爲洗草。依例令該曹。擇日擧行。何如。傳曰。允。
정조 5년
李晉圭。以吏曹言啓曰。新除授甲山府使柳大源戶奴。呈狀內。矣上典。素患關格之症。添劇於暑濕之餘。食飮全却。委頓床褥。神昏氣窒。不省人事。以此病狀。時月之內。萬無起動往赴之望。斯速入啓遞改云。身病旣如是危重。則不可等待其差歇。依例罷黜。何如。傳曰。允。
정조 5년
鄭志儉。以弘文館言啓曰。本館上番副校理臣尹㬦。以實錄記事官。今日實錄奉安時陪進事。晝仕出去之意。敢啓。傳曰。知道。
정조 5년
李晉圭。以摠戎廳言啓曰。本廳壯抄左部右司右哨官金敬一。身病猝重。勢難察任。改差。何如。傳曰。允。
정조 5년
金宇鎭。以義禁府言啓曰。興陽縣監鄭冑新拿囚之意。敢啓。傳曰。知道。
정조 5년
李晉圭。以義禁府言啓曰。彦陽前縣監金鳳顯拿囚之意。敢啓。傳曰。不過飭勵之事。溽暑如此。付過放送。
정조 5년
金宇鎭。以義禁府言啓曰。月串前僉使李寅協。德浦僉使李夏芳等。拿來憑閱處之事。傳旨啓下矣。李夏芳。時在任所云。依例發遣府羅將。交代後拿來。李寅協。前因江華留守徐浩修狀啓。以稅舡不善護送事。拿來。羅將。已爲發送。待拿囚。添問目取招。何如。傳曰。允。
정조 5년
以備忘記。傳于鄭志儉曰。實錄廳別工作監役官李集星。陞敘調用。
정조 5년
傳于徐有防曰。英宗大王實錄摠裁官右議政李徽之。鞍具馬一匹面給。判府事鄭存謙。領敦寧李溵。各兒馬一匹賜給。領議政金尙喆。右議政徐命善日淺。都廳堂上行副司直趙㻐。右參贊黃景源加資。兵曹判書李徽之。判府事蔡濟恭。各熟馬一匹面給。工曹參判尹蓍東。行副司直金履素。工曹判書李命植。行副司直李性源。各熟馬一匹賜給。行江華留守金鍾秀。行副司直金熤。開城留守兪彦鎬。判府事徐命膺。各半熟馬一匹賜給。右參贊金魯鎭。右尹鄭一祥。吏曹判書李衍祥。各兒馬一匹賜給。行副司直徐有寧日淺。判尹李福源仕無。竝勿論。都廳郞廳副司果朴天衡柳誼洪明浩黃昇源竝加資。校理李敬一尹尙東。副司果林錫喆。竝準職除授。校理沈豐之。副修撰洪文泳。副司果鄭志儉。各半熟馬一匹賜給。副修撰金宇鎭。校理林濟遠沈念祖。修撰金憙。前司諫李顯永。副修撰朴祐源。校理金翊休。兵曹正郞趙時偉。修撰徐有成。各兒馬一匹賜給。校理李時秀日淺。獻納朴宗來仕無。竝勿論。各房堂上右參贊金魯鎭。行副司直金熤。開城留守兪彦鎬。行副司直李性源。行江華留守金鍾秀。戶曹參判李在簡。行副司直李秉模。吏曹參議金夏材。各熟馬一匹賜給。禮曹參判鄭昌聖。判府事蔡濟恭。吏曹參判徐浩修。行副司直洪良浩洪檢。副提學吳載純。行副司直鄭尙淳。右尹鄭一祥。各半熟馬一匹賜給。吏曹判書李衍祥。工曹判書李命植。行副司直鄭好仁金履素。各半熟馬一匹賜給。行副司直趙時俊沈念祖徐有寧蔡弘履。左尹李在協。禮曹參判李鎭衡。禮曹判書金華鎭。行副司直李致中。刑曹判書徐有慶。各兒馬一匹賜給。吏曹參議鄭志儉李義翊。行副司直趙㻐李敬養吳載紹。兼工曹判書洪樂性。竝日淺。左承旨鄭民始。行副司直洪樂命權噵。竝仕無。故副司直鄭光漢。身死勿論。各房郞廳副司果柳誼。半熟馬一匹賜給。副司果朴天衡。前正言嚴思憲。前持平李洪載。前察訪姜。副司果李夔韓用龜。前正言尹行元。前佐郞李殷模。校理嚴思晩。副司果宋樂李師濂。前持平呂萬永。持平李益運。副修撰金憙。正言李亮載。副司果林道浩黃昇源。禮曹正郞趙鼎鎭。前正言宋民載。兵曹佐郞鄭淵淳。副司果安廷玹。副校理李儒慶李泰永。前司諫李顯永。奉常正李謙彬。副校理李度默。正言朴天行。前掌令尹長烈。前正言李東稷。前持平李濟萬。副司果柳河源。掌樂正趙尙鎭。前正言李鼎運。副修撰吳大益。前縣監沈基泰。副校理沈有鎭。兵曹佐郞權以綱。司諫李東郁。修撰林蓍喆。持平洪履健。副司果李正薰。校理李敬一。持平尹得孚。校理林濟遠。前應敎宋煥喆。前正言李延伋。兵曹佐郞李羽晉。副修撰朴祐源。前正言韓晩裕。前獻納李命勳。宗簿正南柱老。副修撰洪文泳。前修撰姜忱。前司諫金履禧。兵曹正郞趙時偉。修撰徐有成。校理金翊休。前正言宋銓。修撰安聖彬。軍資正申致權。各兒馬一匹賜給。司僕正李在學。副修撰沈煥之金宇鎭。副司果洪明浩。前校理曺遠振。竝日淺。校理鄭宇淳。前掌令尹弼秉。副校理金勉柱。竝仕無。故校理朴在源。副司果尹行修。身死。竝勿論。謄錄郞廳。權知承文副正字閔孝克李日運李運彬。副司果尹載命。權知承文副正字權中憲。副司果尹履相。權知承文副正字李錫夏。前佐郞崔顯重。權知承文副正字柳文養。竝陞敘。工曹正郞朴長卨。權知承文副正字吳益煥金聖準。前典籍許晪。權知承文副正字李益洙。前都事魚錫光。權知承文副正字吳泰賢。前佐郞李祉永。權知承文副正字李顯道。副司果韓永運。權知承文副正字洪聖淵。前佐郞柳儞。承文博士任長源。前佐郞徐配修。司正李之珩。權知承文副正字趙興鎭李尙度。副司果申史澳。前典籍權裕。權知承文副正字李祖承。前典籍李厚圭。權知承文副正字李萬榮李百亨金熙采。各兒馬一匹賜給。前佐郞朴宗正。權知承文副正字朴奎淳。竝日淺權知承文副正字洪仁浩。副司果權儐李爗李周顯。竝仕無。勿論。粉板郞廳前佐郞李壽咸金鎔。竝陞敘。前正言鄭益祚。副司果安廷玹。前典籍尹㬦。權知承文副正字李魯春。前正言崔烜。持平李益運。副司果兪岳柱尹在醇權坪兪彦脩。正言李亮載。前掌令尹長烈。前佐郞李泰顯。前主簿洪秉益。副司果任希遠。權知承文副正字李日運。工曹正郞朴長卨。權知承文副正字李益洙。司正李之珩。權知承文副正字李萬榮。副司果宋樂。前主簿兪任柱。副司果柳。掌樂正朴聖泰。副司果柳河源。前別提鄭喆祚。前佐郞柳星漢。前正言李東稷。兵曹佐郞李羽晉。前佐郞徐配修。副司果金光岳韓光植。權知承文副正字李運彬。副司果尹行晉李祉永。典籍金孝眞。各兒馬一匹賜給。前正言宋民載。兵曹佐郞朴行淳。典籍黃仁炫。竝日淺。兵曹佐郞崔守忱。權知承文副正字徐美修。副司果趙城鎭。竝仕無。勿論。
정조 5년
辛丑七月初六日卯時。上御春塘臺。居齋儒生試講製述入侍時。行都承旨嚴璹。左承旨李在學。同副承旨鄭志儉。假注書趙衍德李敬行。編修官張顯慶。記事官文采五。以次進伏訖。上命書榻敎曰。右承旨牌招。又命書榻敎曰。左副承旨許遞。前望單子入之。敬行承命出捧入。以徐有防落點。又命書榻敎曰。新除授承旨牌招察任。志儉曰。紹賢書院祭文當製進。而有他配享位。何以爲之乎。上曰。同副何以知得乎。志儉曰。考見禮曹謄錄。有所載矣。璹曰。先王朝壬子年。有一體致祭之事矣。上曰。祭文當依前製進。而更爲考例以稟。可也。上曰。兵曹郞廳往守集春門。儒生入來後。大司成率入事。分付。賤臣承命出傳。志儉讀奏入門單子。凡一百八人矣。上曰。今番應講儒生。何其多也。志儉曰。講規。年五十以下。皆參講試故。如是夥然矣。璹曰。古則以三百六十州諸生。同養賢關。而今則百員外。不得參食堂。似有向隅之歎矣。上曰。果然矣。上曰。追到儒生擧案。卽爲捧入。賤臣承命出捧入。志儉讀奏凡十三人矣。試官。原任提學李徽之黃景源。原任直提學鄭民始。大司成閔鍾顯。原任直閣金宇鎭。直閣徐鼎修。原任待敎鄭東浚。率儒生入就庭。引儀唱四拜禮。試官儒生。行拜禮訖。徽之等。以次陞殿。上曰。承旨牌去來催促。敬行承命出。與徐有防金尙集。偕入進伏。上曰。應製人中。亦爲應講事。分付。鍾顯承命出。分付。上曰。見今應講儒生。若是夥然。以四十以下懸錄以入事。分付。賤臣承命出。分付。命民始書策題書訖。仍命懸題。上曰。今此雨勢如許。且所試。旣非賜之科。在前亦有本館製進之事。大司成率往泮宮。使之製進。仍爲收券後。限門限來待政院。鍾顯承命退出。上曰。應講人。當落點以試。以此擧行事。分付。賤臣承命出。分付。命考抄啓文臣試券。東浚進讀。徽之等考訖。命書等題拆封。三下一洪履健。三下鄭東浚徐鼎修李錫夏。以次出榜訖。命開講。賤臣呼生員李源城等十六人等名。以次進講論語各一章。上。下詢文義。徽之等。又問文義訖。收栍。命退。儒生等以次退出。講訖。命退。諸臣以次退出。
정조 5년
辛丑七月初六日辰時。上御暎花堂。居齋儒生殿講製述入侍時。行都承旨嚴璹。左承旨徐有防。右承旨李在學。左副承旨金尙集。同副承旨鄭志儉。假注書趙衍德李敬行。編修官張顯慶。記事官文采五。試官。原任提學李徽之黃景源。原任直提學鄭民始。原任直閣金宇鎭。直閣徐鼎修。原任待敎鄭東浚。大司成閔鍾顯。以次進伏訖。上曰。大司成率儒生。從集春門以入事。分付。志儉承命。分付。上曰。雨勢如此。試紙頒給。待少晴。擧行。可也。命考抄啓文臣製進文。上曰。儒生追擧案入之。成均館書吏及守僕。皆入之事。分付。在學承命。分付。上曰。儒生中。有能製能講者。製而又講。好矣。命書策題。上曰。應講則以年五十以下爲定。可也。上曰。雨勢如此。儒生。各就泮製之。好矣。上曰。此非科擧。自古有一日二日應製之規。諸生持題而入于泮中。製置。明曉待開門入之。而大司成則入泮收劵以來。落點講儒則應講後。入泮應製。可矣。上曰。當以日次殿講例爲之。應講之儒。等待。其餘則皆出去。好矣。上曰。試官。從所見。考等製進文。可也。民始曰。大體皆未善製矣。上曰。然矣。果不善製矣。上曰。此是科場。而成均館書吏。何以攔入於儒生班耶。其攔入之書吏。令攸司科治。志儉曰。殿庭應製。便是試場。而館吏之直入班中。已極駭然。諸生之離次雜沓。殊甚未安。大司成不能檢飭之失。在所難免。推考警責。何如。上曰。依爲之。出擧條命民始在學東浚讀奏策題。命懸題。上曰。諸生當持題而出製。大司成率儒生出去。可也。上曰。諸臣皆未食代耶。志儉曰。然矣。上曰。皆就奎章閣諸房。以爲食代。可也。諸臣承命趨出。上下敎曰。應講之儒。明日待令。諸臣皆退。諸臣承命退出。
정조 5년
辛丑七月初六日巳時。上御誠正閣。左副承旨與京畿監司入侍時。京畿監司李亨逵。左副承旨金尙集。假注書趙衍德。編修官張顯慶。記事官文采五。以次進伏訖。上曰。實錄今將奉安乎。尙集曰。臣姑未知矣。上曰。兼春秋卽爲知來。顯慶承命出。回奏曰。今方奉安於藝文館云矣。上曰。黔巖撥所舊舍。卿其親往見之乎。亨逵曰。臣果躬審。則丁丑年始爲改建。而窓戶等物。盡爲破傷矣。上曰。碑閣有可建之基乎。亨逵曰。撥所則地甚狹隘。無扯可起。其傍摠戎廳倉基。可合移建矣。上曰。是倉。有何所儲乎。亨逵曰。今有若干所入之穀云矣。上曰。若建此閣則經費。當至幾何耶。亨逵曰。所費。想不大段。方欲自臣營經紀矣。上曰。姑置舊舍。更建新舍。必以陵幸前訖役。而廣其門制。以容乘輿之出入。仍爲懸板。以寓念古之志。可也。亨逵曰。懸板則可以待下敎擧行乎。上曰。當以御筆書下矣。此地。卽先大王潛邸時。留御信宿之所。而其日。卽辛丑七月二十日也。今逢回甲。亦非偶然矣。亨逵曰。懸板卽安御筆。則當有下馬碑矣。上曰。然矣。今此建閣之時。不必以卿營擔當。以其會付穀。除減。可也。亨逵曰。碑閣則所重在焉。當以會付穀取用。門役與丹靑。必欲以臣營進排矣。上曰。不必如是。俱以會付穀除用。可也。仍命亨逵先退。上曰。附錄亦以何時奉安乎。知入。顯慶承命出。回奏曰。與實錄。同爲奉安藝文館。而仍卽奉來於大內云矣。上曰。雨勢如此。以賓陽門陪來事。分付。顯慶承命出傳。上曰。紫雲書院。在於坡州。則致祭凡節。畿營當爲擧行乎。尙集曰。似然矣。命書傳敎曰。昨有紹賢書院致祭之命。而追聞筵臣言。此書院。卽配享云。更思之。果然矣。御製祭文體重。當行於主享之院。至於紫雲。又在先正墳墓之鄕。昨日所下傳敎中。紹賢二字。改以紫雲。書出。配享位設祭。云有已例。金文元朴文純祠版。承旨一體奠爵。祭文。令內閣詞臣撰進。紹賢書院致祭。不但已有成命。此地。卽先正杖屨之所。而朱夫子主享。先正李文純李文成趙文正成文簡金文元。東西配侑云云。可謂盛矣。其中一先正追配之舊甲。重回事。亦不偶。纔命施寢。心有所缺然。依初下敎致祭主享位祭文。當製下。配享位祭文。亦令內閣撰進。又命書傳敎曰。紫雲則係是畿內。以旬間擇日。紹賢則方當農時。以秋成後擇日事。分付該曹。又命書傳敎曰。陶山書院致祭後。業欲下敎而未果。況於宰臣李憲默升資之後。亦不可一爲一否。先正李滉奉祀孫。令該曹。隨品復職調用。先朝紫雲書院致祭時。有錄用子孫之命。此亦繼述之一端。先正李珥奉祀孫或支孫間。亦令該曹錄用。又命書傳敎曰。承旨仍。兵房爲禮房。戶房爲兵房。又命書榻敎曰。實錄校正堂上蔡濟恭入侍。賤臣承命出。與蔡濟恭偕入進伏。上曰。見卿久矣。何其與朝廷齟齬耶。濟恭曰。屢承恩敎。不勝惶感矣。上曰。實錄今已奉安乎。濟恭曰。然矣。上曰。所藏櫃子。爲幾坐乎。濟恭曰。奉安爲五處故。合爲二十二櫃。而每櫃。分其年條故。一櫃所儲。或四五卷。或六七卷矣。上曰。今致速成。誠可幸矣。濟恭曰。告完在卽。實緣屢下飭敎而然矣。上曰。各人所纂。或無疎略之歎乎。濟恭曰。先大王模天畫日之地。只在於此。在廷臣僚。孰不敢盡其誠乎。上曰。先朝五十年豐功偉烈。幸卽纂成。此莫非卿等效勞之致矣。濟恭曰。安有臣能。都緣聖飭矣。上曰。以今七月告成。亦非偶然矣。濟恭曰。然矣。上曰。見其仕進單子。則卿尤效勞矣。濟恭曰。臣不如趙㻐矣。上曰。卿以史役。久不參備堂之班。此後雖或特敎。當以種種晉接矣。濟恭曰。伏聞聖敎。益切感泣矣。上曰。李憲默暮年功名。何如。濟恭曰。聖恩無處不及。而至於此人。實是夢寐不料。昨於金吾開坐。臣與憲默。共詑天恩。此非但在渠爲榮。從此嶺人。必多聳動矣。命濟恭先退。命書傳敎曰。先朝實錄告成。今已奉安。洗草日。遮日巖設宴及宣醞等事。令該曹考例擧行。上曰。先朝二月日記。自差備以入事。分付。顯廟朝二去辛丑年。孝廟實錄洗草宴。果以今七月二十七日設行乎。亦爲知入。賤臣承命出。回奏曰。以七月二十二日設行云矣。命書榻敎曰。紫雲書院配位金文元公祭文。直提學鄭志儉製進。朴文純公祭文。原任直提學沈念祖製進。紹賢書院配位李文純公祭文。原任直閣金宇鎭製進。成文簡公祭文。直閣徐鼎修製進。金文元公祭文。原任待敎徐龍輔製進。李文成公祭文。原任待敎鄭東浚製進。趙文正公祭文。原任直閣李秉模製進。皆令一兩日內撰出。命退。承史以次退出。
정조 5년
辛丑七月初六日申時。上御涵仁亭。禮房承旨入侍時。左承旨徐有防。假注書李敬行。記事官文采五鄭東浚。以次進伏訖。上曰。實錄廳堂郞罷去與否。有入直人與否。知入。賤臣敬行。承命趨出。未及回奏。上曰。已去辛丑年日記知入。賤臣敬行。承命出外。持已去辛丑年日記進伏。命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐直。左副承旨金宇鎭坐直。右副承旨李晉圭坐。同副承旨鄭志儉病。注書二員未差。假注書趙衍德藥院進趙興鎭仕直。事變假注書姜彙鈺仕。
정조 5년
玉堂前望單子入之。以尹東晩李儒慶爲校理。李顯模爲副校理。
정조 5년
金宇鎭啓曰。以校理李儒慶牌不進罷職傳旨。傳曰。只推。
정조 5년
金宇鎭啓曰。以來十一日輪對。取稟。傳曰。爲之。
정조 5년
有政。吏批。判書李衍祥進。參判金夏材牌不進。參議未差。左副承旨金宇鎭進。以宋銓爲持平。林錫喆爲宗簿正。李最源爲監察。李運昌爲甲山府使。李鎭恒爲襄陽府使。文采五爲陽德縣監。司直黃景源今加崇祿。知敦寧趙㻐今加正憲。司果朴天衡。司諫洪明浩。軍資正黃昇源。司直柳誼。以上今加通政。實錄堂上郞廳加資事承傳。耆老所守直官金就行單付。李敬一爲軍資正。金鳳顯爲刑曹佐郞。漢學敎授鄭東浚徐龍輔單付。李運彬爲掌令。兼春秋金鳳顯單付。李顯永爲書狀。金宗敬爲省峴察訪。
정조 5년
兵批。判書李性源進。參判鄭一祥入直。參議金尙集病。參知兪恒柱病。右承旨李在學進。柳鎭琡爲兼司僕將。柳載禧爲都摠都事。高時元爲德浦僉使。曺允祥爲開雲浦萬戶。副司直趙時偉。副司果洪浩源。副司正李星會洪龍健。以上單付。黃昇源朴天衡洪明浩柳誼爲僉知。副護軍李澤徵。副司直黃昇源朴天衡洪明浩柳誼李宗燮鄭在信。副司果閔孝克李錫夏柳文養權中憲李日運。
정조 5년
李敬行改差。代趙興鎭爲假注書。
정조 5년
金宇鎭。以戶曹言啓曰。依傳敎。實錄廳員役工匠等賞格。取考前例及定式。分等磨鍊上下後。別單書入之意。敢啓。傳曰。知道。
정조 5년
徐有防。以禮曹言啓曰。實錄廳郞廳。以摠裁官意啓曰。實錄奉安後。摠裁官以下。出往彰義門外遮日巖。當爲洗草。依例令該曹擇日擧行事。允下矣。洗草吉日。令日官推擇。則今七月二十五日爲吉云。以此日擧行事。知委。何如。傳曰。允。
정조 5년
李晉圭。以刑曹言啓曰。科治院吏。依頃日例。一竝保放。以待處分事。命下矣。依傳敎。承政院書吏林得仁李仁郁金漢文尹得運廉鳳瑞金德寬宋文翼金宗爀洪胤璡等九人。竝保放之意。敢啓。傳曰。知道。
정조 5년
辛丑七月初七日卯時。上御涵仁亭。禮房承旨入侍時。左承旨徐有防。假注書趙衍德。編修官張顯慶。記事官文采五。以次進伏訖。上曰。玉堂見窠。今爲幾何乎。有防曰。方有三窠矣。上曰。新除授玉堂牌招。其中或有罷散人。仍卽敘用事。分付。賤臣承命出傳。上曰。承旨與試官。持試劵來待春塘臺。政官亦爲開政於殿座所事。分付。賤臣承命出傳。上曰。賞格傳敎中。未準職人陞敍事。卽爲抹去。仍命退。諸臣以次退出。
정조 5년
辛丑七月初七日卯時。上御春塘臺。居齋儒生科次試講入侍時。行都承旨嚴璹。左承旨徐有防。右承旨李在學。左副承旨金宇鎭。右副承旨李晉圭。假注書趙衍德李敬行。編修官張顯慶。記事官文采五。以次進伏訖。上曰。試官持試券入侍事。分付。賤臣承命出傳。試官。原任提學李徽之黃景源。原任直提學鄭民始。成均館大司成閔鍾顯。直提學鄭志儉。直閣徐鼎修。原任待敎鄭東浚。以次進伏。上曰。注書李敬行改差。以諳鍊人擬入。賤臣承命出擬入。以趙興鎭落點。上曰。實錄堂郞賞格傳敎持來。賤臣承命出持入。命宇鎭讀奏訖。上曰。實錄告成。誠甚多幸。而卿等久致勞苦矣。徽之曰。實錄幸玆速成。實緣自上董飭之效。有何臣等費勞之功乎。第今賞格。雖循古例。在臣有疊賞之嫌。實不敢承當矣。上曰。卿言過矣。上曰。政望卽爲擬入事。分付。賤臣承命出傳。吏曹判書李衍祥進前奏曰。實錄郞廳柳誼加資事。命下矣。雖已資窮。未經準職。何以爲之乎。上曰。勿拘加資。可也。出擧條衍祥曰。甲山府使。今當差出。而擬望之人乏少。未準朔禁軍將。及他道營將守令。竝擬。何如。上曰。依爲之。出擧條命徽之等。考試券。東浚進讀試券。上曰。一天試劵。何時呈納耶。鍾顯曰。申前。以爲呈券。而他皆未暮前畢呈矣。上曰。吏兵批政望催促。賤臣承命出。分付。兵曹判書李性源進呈望單。宇鎭讀奏訖。上曰。別取才其果設行。而亦有願試之人乎。性源曰。果有自願人矣。上曰。祿試射。欲以何日爲之乎。性源曰。以念二日間設行矣。衍祥進呈望單。晉圭讀奏訖。上曰。掌令望。當以陞敍人擬入。而今以前望備擬者。是何故也。卿其出去。以已通淸未經準職人。擬入。可也。衍祥曰。李敬一尹尙東李運彬皆在罷散中。只有林錫喆一人矣。命書傳敎曰。昨日都廳及郞廳承傳中罷散人敍用。衍祥承命而退。上曰。傳敎中加資人。亦係所重。僉知窠。先爲作闕。卽令擬入事。分付。賤臣承命出傳。上曰。參下陞敍人。竝付軍職事。分付。賤臣承命出傳。上曰。新除刑曹佐郞金鳳顯。卽付兼春秋。仍爲入侍事。分付。賤臣承命出傳。命書榻敎曰。承旨工刑房換房。考試訖。上曰。大司成先爲出去。應講儒生。預令來待。可也。鍾顯承命出。分付。上曰。庚申年釋菜親臨時。收到記設科乎。徽之曰。然矣。上曰。癸亥年亦設此科。丙子年試學時。又有試取之事矣。有防曰。然矣。上曰。大學齋任誰也。鍾顯曰。李晩祥矣。上曰。齋任入侍事。分付。賤臣承命出。與李晩祥偕入進伏。上曰。爾與判府事。爲幾寸乎。晩祥曰。爲五寸姪矣。上曰。齋任應薦者。爲幾人乎。晩祥曰。舊薦爲七十餘人。而年前德相。謂以太雜。罷其舊薦。渠自付薦者。只止八人。而今或有故。亦入仕路原薦無餘故。臣以東一房。掌議。入來矣。上曰。宋德相請罷舊薦事。直閣似詳知矣。鼎修曰。其時事實。詳載政院日記矣。上曰。薦主旣在罪中。已罷其薦。則雖或勸出。似難行公乎。鍾顯曰。揆以士體。事當然矣。上曰。莫重賢關。久曠齋任。誠甚可悶矣。大抵士習之規正。雖曰。畀之於大司成。而言其責效。專在於齋任。齋任之任。固重且大矣。徽之曰。聖敎果然矣。上曰。丙申年。京掌議復舊之時。金熤以圓點儒生。以爲差出。今亦可行此例否。鍾顯曰。此非舊例。有難行之矣。上曰。然則諸生齋會相議後。通于政院。可也。命晩祥先退。仍命開講。賤臣。呼生員李源誠等名。以次進講。上。下詢文義。徽之等。復問文義訖。收栍。以次退出。至尹永儀進講。上曰。此是南漢道科時。見拔之人乎。有防曰。然矣。講訖。徽之曰。今此親臨試講。諸生之陳奏。專不成樣。大司成若能課講。寧有如許。誠甚可嘅矣。命書榻敎曰。弘文提學。待明朝牌招。又命書榻敎曰。明日通方外。上曰。今此儒生。在庭應試。入侍承史。亦不可無應製矣。命賦七夕七律。押生字。承史以次製進。命徽之考券訖。仍命考泮儒應試。書等第訖。拆封。進士韓允鎭居魁。出榜訖。上曰。居首儒生賞格。考例以給。可也。上曰。院吏之傳命。必以年少歷淺者。使之擧行。所謂老吏。在於何處乎。事甚怪駭矣。承旨若有申飭。則寧或如是。仍命書榻敎曰。都承旨外。入侍諸承旨。一竝從重推考。又命書榻敎曰。科治院吏。依頃日例。一竝保放。以待處分。命退。諸臣以次退出。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨金宇鎭坐。右副承旨李晉圭坐直。同副承旨鄭志儉式暇。注書二員未差。假注書趙衍德藥院直趙興鎭仕直。事變假注書姜彙鈺仕。
정조 5년
本院啓曰。臣等。伏見再昨傳敎下者。有實錄洗草日設宴宣醞之命。此乃祖宗朝已行之盛擧也。今玆成命。實出於我聖上遵古例重其事之意。臣等豈不欽仰。而第今西北之澇。嶺湖之旱。道啓相續。民事切悶。此正君臣上下。恐懼修省之日也。豫大之擧。恐非其時。伏況僅考列聖朝日記。則洗草之宴。每因廷臣之言。有命旋寢。設行絶罕。在殿下繼述之道。亦豈非監法處乎。臣等。忝在近密。略效遇忱。伏乞亟收賜宴之命。更令禮官。參酌稟處焉。惶恐。敢啓。答曰。知道。設宴以勞。擬遵古事。而院啓覆難。亦修已例。一依兩朝辛丑丁巳批旨辭意。擧行。可也。
정조 5년
徐有防啓曰。弘文提學李命植。牌不進推考傳旨。今方捧入而如是違牌。不卽膺命。事甚未安。更卽牌招。何如。傳曰。允。
정조 5년
徐有防啓曰。藝文提學金熤。牌不進推考傳旨。今方捧入。而如是違牌。事涉未安。更卽牌招。何如。傳曰。允。
정조 5년
徐有防啓曰。弘文提學李命植。再招不進。推考傳旨。今方捧入。而特敎之下。如是違牌。事體所在。誠極未安。更卽牌招。何如。傳曰。允。
정조 5년
以李集斗囚單子。傳于李晉圭曰。渠罪渠自知之。一事二事。非止擅出之事。拿問事體。與禁推大異。使之逐一納招。如復猥越游辭。勿爲捧供以入事。申飭王府。
정조 5년
李晉圭啓曰。明日次對。憲府無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 5년
徐有防。以弘文館言啓曰。新除授校理尹東晩。時在江原道襄陽府任所。副校理李顯模。時在平安道陽德縣任所。經筵入番事緊。請斯速乘馹上來事。下諭。傳曰。依啓。
정조 5년
徐有防。以吏曹言啓曰。廣興倉守朴師郁呈狀內。身病甚重。勢難察任云。今姑改差。何如。傳曰。允。
정조 5년
李晉圭。以訓鍊都監言啓曰。都監分授都城彰義門北邊體城四間頹圮處。先爲畢築。女墻仍爲始役。把守軍兵。依例撤罷之意。敢啓。傳曰。知道。
정조 5년
李在學。以禁衛營言啓曰。本營一番騎士將鄭宅漢。身病猝重。勢難察任。改差。何如。傳曰。允。
정조 5년
李晉圭。以義禁府言啓曰。楊下前萬戶李應福拿囚之意。敢啓。傳曰。時囚捧供以聞。
정조 5년
李晉圭。以義禁府言啓曰。明日試士時。本府都事。皆爲赴擧。武都事一員。本府入直。當直入直都事。公事回公都事。無以推移。假都事二員。令該曹。依例差出。以爲分排之地。何如。傳曰。允。
정조 5년
徐有防。以成均館官員。以同知館事大司成意啓曰。今七月初七日。儒生上旬輪次。當爲設行。而大提學未差。限內不得爲之之意。敢啓。傳曰。知道。
정조 5년
李晉圭。以司僕寺官員。以一二提調意啓曰。濟州出來後。運年例進上馬八匹。三名日進上馬六十匹。山屯馬七十匹。凶咎駑駘馬二十匹。合一百五十八匹內。二匹。船中故失。實納馬一百五十六匹。禾毛色別單書入之意。敢啓。傳曰。知道。
정조 5년
李晉圭。以司僕寺官員。以一二提調意啓曰。㫌義前縣監宋重鉉遞任進上馬二匹。今纔上來。禾毛色別單書入。依例內廏立養之意。敢啓。傳曰。知道。
정조 5년
禁府啓目。別兼春秋李集斗原情云云。傳旨問目內辭緣。惶恐遲晩敎味白拷是白臥乎在亦。向前李集斗亦。擅出外一二罪狀。反覆究問。以至終夕是白乎矣。終不直告。末乃以二條自服。而其所爲說。終涉游辭。論其情狀。萬萬可痛所當請刑是白乎矣。曾經翰林。勿爲請刑。旣有先朝受敎。上裁何如。判付啓。細觀其矣供辭。事情之以實直招與否姑舍是乃反鋪張其說。英華其言。一篇全是斷爛文字。焉有此等口招。渠文。本自荒蕪。小大應製。僅僅藏拙是隱則。是豈非經意之作乎。王府口招。事體至嚴。渠焉敢口呼袖裏之草。有若謄傳前啓者然乎是旀。至於前後筵席。猥褻駭悖之擧。登筵諸臣之實所目擊。況旀各日入侍。又非等閑承史持公事引接之時是隱則。渠之所奏。渠之所爲。一堂咸聽。十目難掩。而敢於嚴問之下。極口發明。惟意杜撰。以渠叫嚷噴薄之狀。隱然若曖昧無所犯焉。卽此一節。萬萬痛駭是旀。別兼下番。無異翰林。鎖直之後。除非特敎許暇。或陳疏徑出。則無敢棄官離次。此是不易之法兺不喩。別兼故事之如此如彼。朝家亦豈詳知。而考出堂后日記及翰苑謄錄。籤付以進之者。亦渠所自爲是去乙。供中以爲。欲援兼春秋之例云云。此亦成說之事乎。直招新反。竝與渠所爲之之事而牢諱。又何等無嚴乎是旀。且思之伊日。早已有飭敎而渠敢漫若不省。至翌曉動駕時。始乃强赴是如可。今忽以日勢已晩。想已修省記不得入來之說對供者。可謂太未瑩是旀。末端食堂事。沒頭沒尾。半呑半吐。果是何事。而何日何筵。因甚筵敎。有甚勦說是隱喩。問目外。謊譫之言。不可不更問。更良奉供爲旀。俄者傳敎中一二事。無非渠罪。渠豈不知。一體更招以聞爲良如敎。
정조 5년
禁府啓目。興陽縣監鄭冑新原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處何如。判付啓。滯囚可悶。明日開坐時。考律勘放後。草記爲良如敎。